**Pædagog med ledelsesopgaver søges til Blomstergården**

Vil du være en del af et engageret dagtilbud, hvor faglighed, udvikling og trivsel går hånd i hånd? Har du lyst til at kombinere arbejdet som pædagog med ledelsesopgaver og praktikvejledning – og dermed være med til at præge både børn, kolleger og kommende pædagoger? Så er det måske dig, vi søger.

Blomstergården søger en pædagog med ledelsesopgaver til en fuldtidsstilling med tiltrædelse pr. 1. december 2025. Stillingen vil indeholde både ledelsesopgaver samt tid i en børnegruppe. Arbejdstiden vil ligge i tidsrummet 6.15 til 16.45.

Blomstergården er en integreret institution, der er normeret til 80 børnehavebørn og 10 vuggestuebørn. Børnene er fordelt på fire børnehavegrupper og én vuggestuegruppe. Blomstergården er en del af GODT BARNELIV i Vorgod-Barde, som består af dagpleje, vuggestue, børnehave, skole og SFO. Vorgod-Barde er et aktivt og udviklingsorienteret landsbysamfund i vækst. Landsbyen ligger i den østlige del af Naturens Rige; Ringkøbing-Skjern Kommune.

Blomstergården arbejder ud fra Ringkøbing-Skjern Kommunes fælles børne- og ungesyn. Der arbejdes ud fra en systemisk og anerkendende tilgang. Læs mere herom på Ringkøbing-Skjern Kommunes hjemmeside <https://www.rksk.dk/om-kommunen/raad-naevn-syn-og-kommissioner/boerne-og-ungesyn>.

Det pædagogiske arbejde tager udgangspunkt i den styrkede pædagogiske læreplan, og vi anvender KIDS som redskab til evaluering og kvalitetsudvikling.

**Om stillingen**

Som pædagog med ledelsesopgaver og vejlederfunktion på Blomstergården får du en kombineret rolle:

* **Pædagogisk praksis:** Du er en aktiv del af hverdagen med børnene, hvor du bidrager til at skabe trygge rammer, udviklende læringsmiljøer og nærværende relationer.
* **Ledelsesopgaver:** Du samarbejder tæt med den øvrige ledelse om planlægning, koordinering og udvikling af det pædagogiske arbejde. Du får en central rolle i forhold til at understøtte kvalitet, struktur og faglig sparring i personalegruppen.

**Vi søger en pædagog som:**

* Har en stærk faglighed og lyst til at tage del i – og ansvar for – den pædagogiske udvikling.
* Er struktureret og kan bevare overblikket i en travl hverdag.
* Vil bidrage til læringskulturen i Blomstergården.
* Kan skabe gode relationer til både børn, forældre og kolleger.
* Tager initiativ, er nysgerrig og kan inspirere andre.
* Prioriterer at indgå i et tæt forældresamarbejde, der tager sit afsæt i barnets trivsel, læring, udvikling og dannelse, og som bygger på åbenhed, tillid og gensidig respekt.
* Kan arbejde selvstændigt, er struktureret og følger op på handleplaner og igangværende pædagogiske processer.
* Er deltagende i aktivitet, leg og samvær med børnene.
* Er omstillingsparat, fleksibel, stabil og ansvarsbevidst.
* Prioriterer uderummet som et vigtigt læringsmiljø.
* Oplever det vigtigt at bidrage til et godt arbejdsmiljø, faglig udvikling og trivsel i hele personalegruppen.
* Du bliver medansvarlig for at vejlede pædagogstuderende. Derfor ser vi gerne, at du har interesse i – eller allerede erfaring med – praktikvejledning, og at du er motiveret for at tage et modul af en diplomuddannelse på området.

**Som pædagog i Blomstergården får du:**

* Gode kollegaer og et godt arbejdsmiljø med kerneopgaven og pædagogikken i fokus.
* Kollegaer, der er bevidste om at skabe kvalitet i de pædagogiske læringsmiljøer, både ude og inde, for at støtte op om alle børns trivsel, læring, udvikling og dannelse.
* En hverdag hvor natur og udeliv prioriteres højt.
* Et tæt samarbejde med dagplejerne i området samt Vorgod-Barde Skole og SFO, hvor vi har fokus på at skabe gode og trygge overgange for børnene.
* En engageret forældrekreds, aktiv bestyrelse og støtteforening.
* Mulighed for at kombinere det daglige pædagogiske arbejde med koordinatoropgaver og vejlederfunktion.
* Faglig sparring og ledelsesmæssig opbakning til din udvikling.
* Mulighed for at tage diplomuddannelse i praktikvejledning med støtte fra institutionen.
* En arbejdsplads, hvor vi prioriterer trivsel og arbejdsglæde højt – både for børn og voksne.

Ansøgningsfrist d. 13. oktober 2025. Samtaler holdes løbende.

Løn og ansættelsesforhold i henhold til gældende overenskomst.

Børneattest indhentes ved ansættelse.

Såfremt du ønsker yderligere informationer om stillingen eller ønsker at se Blomstergården, bedes du kontakte dagtilbudsleder Jane Petrea Kirkegaard på 20840525.